# KOLMAS PAASTONAJAN SUNNUNTAI

Jo kolmatta sunnuntaita peräkkäin ollaan tekemisssä pahuuden ruhtinaan kanssa. Kolmantena paastonajan sunnuntaina tekstit puhuvat pahojen henkien karkottamisesta, synnistä ja parannuksen tekemisestä. Pahuuden keskellä ihmisen kohottaa katseensa ja rukoilee päivän psalmin sanoin:

Minun silmäni katsovat alati Herraan,  
hän päästää jalkani ansasta.  
 Käänny puoleeni ja ole minulle armollinen,  
 sillä minä olen yksin ja avuton.

Meille kastetuille päivän teema muistuttaa siitä, että kamppailu pahan valtaa vastaan on todellista meidän elämässämme ja että me saamme iloiten odottaa pääsiäistä ja sen sanomaa pahan vallan kukistaneesta Jeesuksesta ja hänen ylösnousemuksestaan.

## Liturgiasta

### Johdantosanat ja kehotus synnintunnustukseen

Kääntykää pois vääriltä teiltänne, hylätkää pahat tekonne (Jer. 26:13) (2 vsk. VT)

Kun paha saa meistä otteen ja alkaa ohjata tietämme  
joka vahingoittaa ja turmelee meitä ja toisia,  
silloin Jumala suree.  
Hän loi kaiken hyväksi, mutta paha sai kuitenkin otteen luomakunnasta.  
Synnintunnustusrukouksessa me tuomme hänen eteensä oman osuutemme pahaan:

Minun silmäni katsovat alati Herraan,  
hän päästää jalkani ansasta (Ps 25:15)

Näin luemme päivän psalmitekstissä.

Sanat kehottavat meitä paastonajan lähetessä puoliväliä kohti katsomaan Herraan,  
ei antamaan periksi, vaikka vaellus saattaa tuntua raskaalta ja monet asiat painavat mieltämme.  
Psalminlaulaja jatkaa rukoustaan:

Käänny puoleeni ja ole minulle armollinen.

Tähän rukoukseen me saamme yhtyä, kun avaamme sydämemme  
ja kerromme synnintunnuksessa kaiken sen mikä estää meitä  
katsomasta rohkeasti Herraan, joka on antanut lupauksensa suojella ja pelastaa meidät.

### Rukous symbolisen toiminnan yhteydessä

Ks. [Kevenevä kuorma – paastonajan symbolitoimintaa ja rukouksia](http://sakasti.evl.fi/sakasti.nsf/0/CBA9E55228600A51C22580DC002A0632/$FILE/paastonajan_symbolitoimintaa_ja_rukouksia.doc) [[1]](#footnote-1)

Jumala, käänny meidän puoleemme ja ole meille armollinen.  
Kärsimystiesi varrella kohtaamme monia käsittämättömiä asioita.  
Auta meitä katsomaan kohti ristiä,  
joka on meille turvapaikka.

### Lähettäminen

**E** Me olemme rukoilleet Jumalalta voimaa  
taistelussa pahaa vastaan.  
Hän lähettää meidät ulos maailmaan ja varustaa meidät voimallaan.  
Lähtekäämme rauhassa

**S** meidän Herramme Jeesuksen Kristuksen nimessä.

## Virsiehdotus

170 Jumala ompi linnamme, ks. saarnaideat

## Saarnaideoita

### Rohkeus taistelussa pahuutta vastaan

* Paha on todellista, se on meissä ihmisissä ja meitä ympäröivässä elämässä. Pahuus on mukana koko maailman ja yhteiskuntamme rakenteissa.
* Jeesus on mukana päivittäin kamppailussa pahaa vastaan
* Paha on voitettavissa, voitettu, ja tähän taisteluun on Jumalan kansalle annettu työvälineet, jotta se voi kestää taistelun loppuun saakka. Työvälineet ovat armonvälineet.

### Rippikouluryhmän piirustuksia pahasta

Jos jumalanpalveluksessa on rippikoululaisia, päivän teemaan voisi valmistautua- ja samalla saada saarnavinkkejä kokoamalla nuorten kanssa ajatuksia tai piirroksia esim. aiheista: Pahuus yhteiskunnassa, pahuus minussa, pahuus kaveripiirissä. Nuoret voivat saarnan yhteydessä kertoa piirroksistaan tai ajatuksiaan.

### Jumala ompi linnamme

Pahuuden vastustamisen aiheeseen sopisi myös virsisaarna Martti Lutherin virrestä *Jumala ompi linnamme* virsi 170. Sitä pidetään erityisesti uskonpuhdistuksen muistopäivän virtenä, mutta se sopii hyvin myös paastonaikaan.

Luther kirjoitti virren henkilökohtaisena taisteluvirtenään. Sen alkusäe pohjautuu psalmiin 46. Psalmista tulee mieleen legenda Martti Lutherista, joka heitti Saatanaa mustepullolla karkottaakseen sen.

Suomessa virttä on veisattu useissa merkittävissä historian taitekohdissa, mm.

* Kun vuonna 1838 Kalajoen käräjillä seurojen pitämisestä ja pakanalähetykselle varojen keräämisestä tuomion saaneet papit ja maallikot astuivat kansan eteen, heitä tervehti tämä sama virsi.
* Ensimmäiset suomalaiset lähetyssaarnaajat saatettiin 1868 matkaan kohti nykyisen Namibian Ambomaata *Jumala ompi linnamme* -virrellä.
* Syksyllä 1939, kun Suomen neuvottelijat lähtivät vaikealle matkalleen Moskovaan, Helsingin asemalle kokoontunut väkijoukko viritti virren *Jumala ompi linnamme*.
* Virsi lauletaan Helsingin senaatintorilla uuden vuoden alkaessa.

### Maailman pahuus haastaa Jumalan (teodikean ongelma)

* Onko Jumala oikeudenmukainen. Miten?
* Onko Jumala rakkauden Jumala. Miten?
* Onko Jumala voimaton? Miten?

### Ristinmerkki

Ristinmerkki ja sen tekeminen ovat konkreettinen toiminta, jolla osoitamme kuuluvamme Kristukselle ja pyydämme häneltä suojelusta pahaa vastaan. Ristinmerkin tekemistä voi kerrata ja miettiä, milloin ja missä tilanteissa sen voi tehdä.

## Esirukouksia

Ks. [Paastonajan esirukouksia ja ohjeita esirukouksiin](http://sakasti.evl.fi/sakasti.nsf/0/CBA9E55228600A51C22580DC002A0632/$FILE/paastonajan_esirukouksia_uusi.doc) [[2]](#footnote-2)

### Rukous taistelussa pahuutta vastaan

Tämä rukous rukoillaan niin, että pyyntöjen välissä on paljon hiljaisuutta.

Jumala, sinä lähetit poikasi taistelemaan pahaa, syntiä ja kuolemaa vastaan.  
Me pyydämme apuasi - me olemme mukana samassa taistelussa.

Me rukoilemme  
kaikkien puolesta, jotka joutuvat kohtaamaan pahan tai joutuvat pahan valtaan.  
niiden puolesta, jotka tekevät pahaa ja niiden puolesta, jotka joutuvat heidän uhreikseen  
kaikkien puolesta, jotka sallivat viattomien kärsiä, jotta he pelastaisivat itsensä  
kaikkien puolesta, jotka joutuvat kärsimään ilman omaa suuntansa  
kaikkien puolesta, jotka eivät opi erottamaan hyvää ja pahaa  
kaikkien puolesta, joita me olemme haavoittaneet /joille me olemme aiheuttaneet kärsimystä  
että me saisimme kestävyyttä kun paha kohtaa meidät  
että me saisimme voimaa vastustaa pahaa  
kaikkien puolesta, joita vainotaan heidän ihonvärinsä, mielipiteidensä tai uskontonsa takia

- - -

*Rukouksen päätös*

Ylistetty olet sinä, joka taistelet pahaa vastaan voittoon saakka ja joka kerran tuot valtakuntasi näkyville meidän keskuuteemme.  
Poikasi Jeesuksen Kristuksen, meidän Herramme kautta.

## Keskustelukysymyksiä kirkkokahville tai jumalanpalvelusryhmälle

Paastonaikana seurakuntalaisia voi haastaa keskustelemaan kirkkovuoden ajankohdasta. Näitä kysymyksiä voi käyttää johdattelemaan messun valmistelua tai kirkkokahveilla pöydissä keskustelun herättämiseksi.

Kirkkokahveilla ihmisiä voisi haastaa keskustelemaan siitä, mitä pahuutta he näkevät ympärillään ja mitä he voisivat tehdä sille. Ideat voisi kirjata post-it-lapuille ja laittaa seurakunnan ulko-oveen kotiin lähtiessä.

1. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-1)
2. Jos linkki ei aukea, hae tiedosto sivulta <http://sakasti.evl.fi/sakasti.nsf/sp2?open&cid=Content3D187A> [↑](#footnote-ref-2)